[image: C:\Users\skalicka\Pictures\loga PSK\loga PSK_MHSR_EU_horizont_spolufinancovany_21.7.jpg]

Názov projektu: Výskum nových materiálov určených na vývoj inovatívneho technologického zariadenia pre cyklické ukladanie a využitie obnoviteľnej a prebytočnej energie
Kód projektu: 401101D214
Anotácia projektu:
Projekt je zameraný na výskum nových materiálov a vývoj inovatívneho technologického zariadenia na skladovanie energie z obnoviteľných a prebytočných zdrojov. Základom navrhovaného riešenia je využitie reverzibilného oxidačno-redukčného systému Cu/CuO. Kovová meď vo forme nanočastíc bude fixovaná na tepelne a chemicky odolnom poréznom nosiči, ktorý zabezpečí prístup oxidačného a redukčného média. Prebytočná elektrická energia bude využitá na výrobu vodíka elektrolýzou vody, pričom vodík následne zabezpečí redukciu CuO na kovovú meď a regeneráciu aktívneho materiálu. Pri následnej oxidácii kovovej medi vzdušným kyslíkom sa bude uvoľňovať tepelná energia využiteľná na ďalšie energetické účely. Súčasťou projektu bude optimalizácia materiálov, reakčných podmienok a konštrukcie oxidačno-redukčného reaktora. Výskum sa zameria aj na stabilitu materiálu počas opakovaných pracovných cyklov a tepelných šokov. Navrhnutý bude postup regenerácie a opätovného využitia použitých materiálov. Výsledkom bude prepojenie materiálového a chemického výskumu s vývojom funkčného technologického zariadenia. Projekt tak prispeje k rozvoju udržateľných technológií pre akumuláciu energie z OZE.
Hlavným cieľom projektu je výskum nových materiálov za účelom vývoja inovatívneho technologického zariadenia, ktoré umožní skladovanie energie z obnoviteľných alebo prebytočných zdrojov pomocou chemickej reakcie.
Postup dosiahnutia hlavného cieľa:
Realizácia výskumu prípravy nanočastíc netoxickej kovovej medi tak, aby boli častice od seba izolované a zároveň mali prístup k vzduchu (oxidačné činidlo) a vodíku (reduktor).
Aplikácia pripraveného materiálu pri výrobe nového inovatívneho úžitkového produktu – porézneho valca naplneného nanočasticami medi.
Nabitie zariadenia z prebytočných zdrojov energie alebo obnoviteľných zdrojov energie (OZE) a následné využitie uloženej energie ako zdroja tepla.
Vývoj postupu regenerácie zariadenia tak, aby väčšina materiálu mohla byť opätovne využiteľná.
Špecifické ciele projektu:
1. Syntéza nových tepelne odolných poréznych materiálov s otvorenými pórmi. Cieľom je syntetizovať nové porézne materiály, ktoré umožnia vzájomnú priestorovú izoláciu nanočastíc Cu/CuO a zabezpečia prístup oxidačných (kyslík zo vzduchu) a redukčných (vodík vyrobený zo zelenej energie) činidiel . Overenie cieľa bude prebiehať na základe kvantitatívnej premeny Cu na CuO a späť. Kvalita systému sa overí počtom cyklov bez výrazného poklesu reakčnej, resp. energetickej kapacity systému.
2. Príprava oxidačno-redukčného reaktora. Zariadenie musí byť navrhnuté tak, aby umožňovalo ad hoc úpravy pre optimalizáciu reakčných podmienok, tlaku, prietoku, zmien parametrov a typov nosičov. Overenie sa bude posudzovať podľa životnosti zariadenia a zmien na časticiach pri opakovaných tepelných šokoch.
3. Návrh postupu regenerácie materiálu použitého v zariadení a jeho opätovné použitie. Cieľom je vyvinúť postup regenerácie, ktorý zabezpečí opätovné využitie väčšiny materiálu, čím sa zvýši udržateľnosť a efektivita zariadenia.
4. Vývoj inovatívneho technologického zariadenia. Cieľom je vývoj inovatívneho technologického zariadenia, ktoré umožní skladovanie prebytočnej elektrickej energie z obnoviteľných alebo prebytočných zdrojov pomocou chemickej reakcie.

Uvedené špecifické ciele budú naplnené prostredníctvom pracovných balíkov, na ktorých sa budú podieľať pracovníci žiadateľa v spolupráci s pracovníkmi partnera projektu. Pre úspešné dosiahnutie všetkých cieľov je nevyhnutná synergická spolupráca medzi partnermi, ktorá doplní výskumné a personálne kapacity. Projekt prepojí základný výskum v oblasti chémie na pracoviskách Univerzity Komenského v Bratislave s inžiniersko-technologickým výskumom realizovaným na pracovisku spoločnosti SynthCluster, s.r.o.
Očakávané výsledky:
Hlavným výsledkom projektu bude funkčný prototyp inovatívneho zariadenia umožňujúceho chemické skladovanie prebytočnej elektrickej energie a jej následné využitie vo forme tepla. Očakáva sa vývoj nových tepelne a chemicky odolných poréznych nosičov vhodných na fixáciu nanočastíc Cu/CuO. Budú optimalizované postupy prípravy nanočastíc medi a ich rovnomerného uloženia v štruktúre nosiča. Experimentálne sa určia optimálne podmienky oxidácie Cu na CuO a redukcie CuO vodíkom, späť na Cu. Overí sa stabilita, výmenná kapacita a životnosť materiálu počas opakovaných oxidačno-redukčných cyklov. Vyvinutý a optimalizovaný bude oxidačno-redukčný reaktor umožňujúci riadenie teploty, tlaku a prietoku reakčných plynov. Súčasťou výsledkov bude postup regenerácie a recyklácie aktívneho materiálu. Projekt poskytne nové poznatky o premene elektrickej energie na chemickú a následne na tepelnú energiu. Získané výsledky vytvoria základ pre ďalšie škálovanie technológie a jej potenciálne priemyselné využitie. Výsledky budú zároveň využiteľné na ochranu duševného vlastníctva, pričom projekt počíta s registráciou úžitkového vzoru a podaním patentovej prihlášky.

Prijímateľ/žiadateľ: SynthCluster, s.r.o.
Partner projektu: Univerzita Komenského v Bratislave
Doba riešenia projektu: 07/2026 – 06/2028
Celková výška oprávnených výdavkov: 497 551,34 €
Výška NFP: 416 036,00 €
Výška spolufinancovania z vlastných zdrojov prijímateľa: 81 515,34 €

Tento projekt sa realizuje vďaka podpore z Európskeho fondu regionálneho rozvoja v rámci Programu Slovensko.

